钦定古今图书集成/明伦汇编/官常典/第398卷 > 郑一鹏
## 钦定古今图书集成/明伦汇编/官常典/第398卷 > 郑一鹏

按《明外史》本传：“一鹏字九万，莆田人。正德末进士，改
庶吉士。嘉靖初，官至户科左给事中。一鹏性伉直，居
谏垣中最敢言。御史曹嘉论大学士杨廷和，因言内
阁柄太重。一鹏驳之曰：‘太宗始立内阁，简解缙等商
政事，至漏下数十刻始退。自陛下即位，大臣宣召有
几？张锐、魏彬之狱，献帝追崇之议，未尝召廷和等面’”
论，使礼乐刑罚往往失中，所拟旨内多更定，未可谓
专也。中官崔文以邪术诱帝，乾清、坤宁诸宫各建斋
醮，西天、西番、《汉经》诸厂，五花宫、两暖阁、东次阁莫不
有之。一鹏言：“祷祠繁兴，必魏彬、张锐馀党。先帝已误，
陛下岂容再误。臣巡视光禄，见一斋醮蔬食之费，为
钱万有八千。陛下忍敛民怨，而不忍伤佞幸之心；忍
拂元臣弼士之谏，而不忍违僧道之请。此臣所未解。”
报闻。东厂理刑千户陶淳曲杀人，论谪戍。诏覆案，改
拟带俸。一鹏与御史李东等执奏，并劾刑部侍郎孟
凤。帝不听。给事中邓继曾、修撰吕柟、编修邹守益以
言获罪，一鹏皆疏救。宫中用度日侈，数倍天顺时。一
鹏言：“今岁灾用诎，往往借支太仓，而清宁、仁寿、未央
诸宫每有赢积，率馈遗戚里。曷若留供光禄，彰母后
德？”帝命乾清、坤宁二宫暂减十之一。鲁迷贡狮子、西
牛、西狗、西马及珠玉诸物。一鹏引汉闭玉门关谢西
域故事。请敕边臣量行赏赉，遣还国，勿使入京，章朝
廷不宝远物之盛德。不听。寻伏阙争“大礼”，杖于廷。侍
郎胡瓒、都督鲁纲督师讨大同叛卒，列上功状，请遍
颁文武大臣、台谏、部曹及各边抚、按、镇、监赏。一鹏言：
“桂勇诛郭鉴等，在瓒未至之先。徐毡儿等之诛，事由
朱振，于瓒无与。瓒欲邀功冒赏，惧众口非议，乃请并
叙以媚之。夫自大同构难，大臣、台谏谁为陛下画一
策者？孤城穷寇尚多逋逃，各边抚、镇相去数千里，安
在其能犄角也？请治瓒等欺罔罪。”赏乃不行。时诸臣
进言多获谴，而一鹏间得俞旨，益发舒言事，无复回
忌。论杨宏不宜推宁夏总兵官，席书不宜讦费宏，留
其弟春为修撰；王宪夤缘贵近，邓璋败事甘肃，不宜
举三边总督；服阕尚书罗钦顺请告祭酒鲁铎、被谪
修撰吕柟宜召置讲筵。廷“臣乞省亲养疾，不宜概不
许，恐遗弃君亲，惟富贵利禄是骛。”诸疏皆侃侃。会武
定侯郭勋欲得虎贲左卫以广其第，使指挥王琬等
言：卫湫隘，不足居吏士，而民郭顺者，愿以宅易之。顺，
勋家奴也，其宅更湫隘。一鹏与同官张嵩劾“勋以敝
宅易公署，骄纵罔上。昔窦宪改沁水园，卒以逆诛。勋
谋夺朝廷武卫，其恶岂止宪？比部臣附势曲从，宜坐
罪。”尚书赵璜等因自劾，诏还所易，勋甚衔之。而一鹏
复以李福达狱劾勋。桂萼、张璁因坐以妄奏，拷掠除
名。九庙灾，言官会荐遗贤及一鹏，竟不复召。久之卒。
隆庆初，复官，赠光禄少卿。